ดาวโจนส์ปิดวานนี้ปรับขึ้นรับข้อมูลศก.สดใส
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (3 มิ.ย.) หลังสหรัฐเปิดเผยข้อมูลเศรษฐกิจที่แข็งแกร่ง รวมถึงตัวเลขจ้างงานของภาคเอกชนที่เพิ่มขึ้นเกินคาดในเดือนพ.ค. และยอดขาดดุลการค้าที่ลดลงมากที่สุดในรอบ 6 ปี
20 มี.ค. 2560

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดวานนี้ (3 มิ.ย.) ที่ 18,076.27 จุด เพิ่มขึ้น 64.33 จุด หรือ +0.36%, ดัชนี S&amp;P 500 ปิดที่ 2,114.07 จุด เพิ่มขึ้น 4.47 จุด หรือ +0.21% และดัชนี NASDAQ ปิดที่ 5,099.23 จุด เพิ่มขึ้น 22.71 จุด หรือ +0.45%
ตลาดหุ้นนิวยอร์กดีดตัวขึ้นขานรับข้อมูลเศรษฐกิจที่สดใสของสหรัฐ โดยเมื่อช่วงค่ำวานนี้ตามเวลาไทยออโตเมติก ดาต้า โพรเซสซิ่ง อิงค์ (ADP) ระบุว่า ภาคเอกชนของสหรัฐมีการจ้างงานเพิ่มขึ้น 201,000 ตำแหน่งในเดือนพ. ค. และสูงกว่าที่นักวิเคราะห์คาดการณ์ว่าจะเพิ่มขึ้น 200,000 ราย
ด้านกระทรวงพาณิชย์สหรัฐเปิดเผยว่า สหรัฐขาดดุลการค้าลดลง 19.2% สู่ระดับ 4.088 หมื่นล้านดอลลาร์ในเดือนเม.ย. ซึ่งเป็นการลดลงมากที่สุดในรอบกว่า 6 ปี ขณะที่ตัวเลขการขาดดุลในเดือนมี.ค.อยู่ที่ 5.057 หมื่นล้านดอลลาร์ ซึ่งเป็นระดับสูงสุดในรอบกว่า 6 ปี นอกจากนี้ ตลาดยังได้รับแรงหนุนจากรายงานสำรวจภาวะเศรษฐกิจของธนาคารกลางสหรัฐ หรือ Beige Book ซึ่งระบุว่า กิจกรรมทางเศรษฐกิจโดยรวมของสหรัฐมีการขยายตัวได้ดีในช่วงต้นเดือนเม.ย.จนถึงปลายเดือนพ.ค.
อย่างไรก็ตาม ตลาดได้รับแรงกดดันในระหว่างวัน หลังจากองค์การเพื่อความร่วมมือทางเศรษฐกิจและการพัฒนา (OECD) ได้รับลดคาดการณ์เศรษฐกิจโลก โดยคาดว่าเศรษฐกิจโลกจะขยายตัว 3.1% ในปีนี้ ซึ่งลดลงจากคาดการณ์การขยายตัวเดือนมี.ค.ที่ 4.0% และคาดว่าเศรษฐกิจโลกจะขยายตัว 3.8% ในปี 2559 เมื่อเทียบกับคาดการณ์ก่อนหน้านี้ที่ 4.3%
หุ้นกลุ่มธนาคารปรับตัวขึ้น โดยหุ้นเจพีมอร์แกน เชส แอนด์ โค และหุ้นเวลส์ ฟาร์โก ต่างก็ปรับตัวขึ้นกว่า 1% ขณะที่หุ้นเมทไลฟ์ ทะยานขึ้น 2.2% ขณะที่นักลงทุนจับตาดูข้อมูลเศรษฐกิจที่สำคัญของสหรัฐ โดยในวันนี้ สหรัฐจะเปิดเผยจำนวนผู้ขอรับสวัสดิการว่างงานครั้งแรกรายสัปดาห์ และประสิทธิภาพการผลิต-ต้นทุนแรงงานต่อหน่วยที่มีการปรับทบทวนในไตรมาส 1/2558 ส่วนในวันพรุ่งนี้จะมีการเปิดเผยตัวเลขจ้างงานนอกภาคเกษตรเดือนพ.ค. และสินเชื่อผู้บริโภคเดือนเม.ย.